जिस समय 19वीं शताब्दी के उत्तरार्ध में महर्षि दयानन्द ने सामाजिक क्षेत्र में पदार्पण किया, उस समय हमारे देश में अधिकांश शिक्षण संस्थाएँ ईसाई मिशनरियों द्वारा चलाई जा रहीं थीं। इनका मुख्य उद्देश्य शिक्षा के माध्यम से भारतीयों को ईसाई बनाना था। महर्षि दयानन्द ने इस स्थिति को भली-भाँति समझा था और इसके निराकरण के लिए सत्यार्थ-प्रकाश में यह उल्लिखित किया कि बच्चों को प्रथम शिक्षा माता दे। जब बच्चा पाँच वर्ष का हो जाये, तब पिता द्वारा प्रारम्भिक शिक्षा दी जाये। देवनागरी अक्षरों का अभ्यास कराया जाये। अन्य राज्यीय भाषाओं के अक्षरों का भी अध्यापन कराया जाये। इसके पश्चात् बच्चों को अच्छी शिक्षा, विद्या, धर्म का ज्ञान करायें तथा परमेश्वर, माता-पिता, आचार्य, विद्वान, राजा-प्रजा, परिवार के लोग व सेवक आदि से कैसा व्यवहार करना चाहिये, की शिक्षा दी जाये।